สวัสดีค่ะ พอดีเมื่อ2เดือนที่แล้วหนูมีอะไรกับแฟนแล้วทานยาคุมฉุกเฉิน แล้วเดือนถัดมา ประจำเดือนก็มาปกติค่ะมาประมาณ5วัน แล้วก็ไม่ได้มีอะไรกันอีก พอมาเดือนนี้ ประจำเดือนหนูยังไม่มาเลยค่ะ หนูอยากทราบว่าเป็นไปได้ไหมคะที่จะตั้งครรภ์
สวัสดีค่ะ หากหลังจากที่มีเพศสัมพันธ์ ได้มีเลือดออกมา โดยหากมาในช่วงวันที่ประจำเดือนควรควรจะมา คือห่างจากรอบประจำเดือนก่อนหน้านั้น ประมาณ 21-35 วัน เลือดดังกล่าวจึงจะถือเป็นประจำเดือน ไม่ใช่เลือดออกจากผลของยาคุมฉุกเฉิน (ซึ่งมักจะออกภายใน 1 สัปดาห์หลังจากทานยา)ดังนั้น หากเป็นประจำเดือนจริงๆ ก็แสดงว่าไม่มีการตั้งครรภ์เกิดขึ้น และหากหลังจากที่มีประจำเดือนมาแล้ว ไม่ได้มีเพศสัมพันธ์อีก ก็จะไม่มีการตั้งครรภ์เกิดขึ้นค่ะ ดังนั้น การที่ประจำเดือนไม่มา จึงเกิดจากสาเหตุอื่นๆ เช่น มีความเครียด ทำงานหนัก พักผ่อนน้อย อดนอน อดอาหาร มีน้ำหนักลด หรือมีน้ำหนักเพิ่มขึ้นเร็ว หรือมีการเจ็บป่วยไม่สบาย เช่น ไข้หวัด ท้องเสีย เป็นต้นแต่หากเลือดที่ออก เกิดหลังจากการทานยาคุมฉุกเฉินภายใน 1 สัปดาห์ เลือดดังกล่าวอาจไม่ใช่ประจำเดือน หากเป็นเช่นนั้น ก็ควรลองตรวจหาการตั้งครรภ์ดูก่อนค่ะ